‘Plaasaanvalle buite beheer’Argieffoto: AfriForum Jeug CT Steyn is Sondagaand op ŉ plaas buite Warden in die Vrystaat aangeval. Jan van Niekerk, leier van die VF Plus in die Vrystaat en ook ŉ boer in die omgewing, het gesê hierdie geweldige en toenemende krisis moet voor die ANC-regering se deur gelê word. “In die parlement word debatte oor grondonteiening toegelaat, maar ŉ debat oor plaasaanvalle word geweier.” Van Niekerk het gesê opruiende uitsprake en aanhitsing tot geweld deur politici en op sosiale media word ook toegelaat. “Die VF Plus meen die regering se landelike beveiligingsplan faal en die ontoereikende polisiëring en misdaadvoorkoming is direk verantwoordelik vir die toename in plaasaanvalle.” Volgens Van Niekerk is boere op hulself aangewese om hulself, hul gesinne en hul eiendom te beskerm, aangesien die regering geen erns met die saak het nie. “Hoeveel gesinne moet nog vernietig word, hoeveel lewens en werke moet nog verlore gaan voordat die regering wakker skrik en besef ons boere word uitgemoor en ons voedselsekerheid bedreig?”